Predkladacia správa

Ministerstvo dopravy, pôšt a telekomunikácií SR predkladá na rokovanie vlády SR návrh na schválenie vkladu majetku štátu v správe Ministerstva dopravy, pôšt a telekomunikácií SR do Železničnej spoločnosti Slovensko, a. s. a  Železničnej spoločnosti Cargo Slovakia, a. s. podľa § 13 ods. 13 písm. b) zákona Národnej rady SR 
č. 278/1993 Z. z. o správe majetku štátu v znení neskorších predpisov a na usporiadanie záväzkov Železníc Slovenskej republiky Železničnou spoločnosťou Slovensko, a. s. a Železničnou spoločnosťou Cargo Slovakia, a. s.. 
Ide o majetok štátu, ktorý je v súčasnosti v správe Železníc SR. Podľa § 6 ods. 2 zákona č. 259/2001 Z. z. o Železničnej spoločnosti, a.s., a o zmene a doplnení zákona Národnej rady Slovenskej republiky č. 258/1993 Z. z. o Železniciach Slovenskej republiky v znení zákona 
č. 152/1997 Z. z. boli Železnice Slovenskej republiky povinné vysporiadať nevysporiadaný nehnuteľný majetok v prospech štátu. Následne po ukončení tohto procesu je potrebné, aby Železnice SR vydali v tejto veci rozhodnutie o prebytočnosti majetku a následne Zmluvou o prevode správy prevedú tento majetok na  Ministerstvo dopravy pôšt a telekomunikácií SR, ktoré ho vloží formou nepeňažného vkladu do majetku už nástupníckych spoločností Železničnej spoločnosti, a.s., a to do Železničnej spoločnosti Slovensko, a. s. a Železničnej spoločnosti Cargo  Slovakia, a. s.. V súčasnosti v týchto spoločnostiach štát vlastní 100 % akcií, pričom práva akcionára vykonáva Ministerstvo dopravy, pôšt a telekomunikácií SR. 
Podľa § 13 ods. 13 písm. b) zákona č. 278/1993 Z. z. môže správca, ktorým je ústredný orgán štátnej správy Slovenskej republiky, so súhlasom vlády Slovenskej republiky použiť majetok vo vlastníctve štátu v hodnote prevyšujúcej 1 000 000 Sk ako vklad do majetku právnickej osoby alebo ako vklad do majetku právnickej osoby, ktorej jediným zakladateľom je štát.  V danom prípade ide o vklad nehnuteľných vecí, hnuteľných vecí a nedokončených investícií, vymedzených v prílohe č. 1 tohto návrhu v celkovej výške 158 515 961,- Sk do majetku Železničnej spoločnosti Slovensko, a. s. a o vklad nehnuteľných vecí a hnuteľných vecí vymedzených v prílohe č. 2 tohto návrhu v celkovej výške 663 335 713,- Sk do majetku Železničnej spoločnosti Cargo Slovakia, a. s.. Výška vkladov bola stanovená  Znaleckým posudkom č. 178/2005, vypracovaným Ústavom súdneho inžinierstva Žilinskej univerzity v Žiline, ktorý je k dispozícii na Ministerstve dopravy, pôšt a telekomunikácií SR.  Zároveň dôjde aj k  usporiadaniu záväzkov vo výške 11 260 139,- Sk so Železničnou spoločnosťou Slovensko, a. s. a záväzkov vo  výške 56 890 671,-  Sk so Železničnou spoločnosťou Cargo Slovakia, a. s.., ktoré sa  vecne viažu  na  nedokončené investície vkladané do oboch spoločností. Dodatočný vklad majetku je v súlade aj so zákonom 
č. 513/1991 Zb. Obchodný zákonník v znení neskorších predpisov. Železnice SR s uvedenými vkladmi a usporiadaním záväzkov súhlasia.
V prípade nesúhlasného stanoviska vlády SR s predloženým návrhom naďalej bude pretrvávať stav, v rámci ktorého zostane určitá časť majetku, ktorý je využívaný v okruhu dopravných a obchodných činností, vo vlastníctve štátu. Predmetný majetok však vzhľadom na svoje účelové určenie bude musieť byť využívaný niektorým z prevádzkovateľov dopravy na železničnej dráhe, čo si vyžiada dlhodobú existenciu právnych vzťahov medzi štátom a takýmito prevádzkovateľmi ako aj súvisiace zbytočné vynakladanie prostriedkov štátneho rozpočtu. 
Predkladaný materiál nemá negatívny vplyv na verejné financie a zamestnanosť, nemá dopad na obyvateľov ani na životné prostredie. Z tohto dôvodu nepredkladáme doložku finančných, ekonomických, environmentálnych vplyvov a vplyvov na zamestnanosť.